Liikenne- ja viestintäministeriö Tampere 29.6.2017

Valtiovarainministeriö

kirjaamo@lvm.fi

leo.parkkonen@vm.fi

**Pirkanmaan liiton näkemyksiä liikenteen automaatiosta ja digitaalisista palveluista**

Liikenne- ja viestintäministeriön asettama parlamentaarinen liikenneverkon rahoitusta arvioiva työryhmä käsittelee työssään myös liikenteen automaatiota ja digitaalisia palveluita. Liikenne- ja viestintäministeriö pyytää työryhmän työn tueksi sidosryhmiltä näkemyksiä aiheesta.

Näkemyksiä on pyydetty seuraaviin kysymyksiin:

1. Millaisia uudenlaisia tarpeita liikennevälineiden teknologian kehitys aiheuttaa liikenneverkolle?
2. Millaisia ja kuinka mittavia kehittämispanostuksia nykyiseen liikenneverkkoon on tehtävä, jotta infrastruktuurin laatu kyetään turvaamaan?
3. Aiheuttavatko liikenteen uudet palvelut liikenneverkolle erityisiä vaatimuksia lähitulevaisuudessa ja jos aiheuttavat, niin mitä nämä vaatimukset ovat? Mitä valtion toimia tarvitaan?
4. Millaisena näette tiedon ja avoimien rajapintojen roolin automaation ja liikenteen uusien palveluiden edistämisessä?

Näkemykset on pyydetty toimittamaan sekä liikenne- ja viestintäministeriöön että valtiovarainministeriöön 30.6.2017 mennessä.

**Pirkanmaan liiton näkemyksinä toteamme seuraavaa:**

Pirkanmaan liiton hankkeena on valmistunut raportti liikenteen digitalisaatiosta Pirkanmaalla. Maakuntahallitus hyväksyi sen 13.3.2017. Raportissa on etsitty vastausta siihen, millainen rooli digitalisaatiolla on Pirkanmaan tulevaisuuden liikenteessä ja millainen on julkishallinnon toimijoiden rooli digitalisaation edistämisessä ja mikä osuus soveltuu parhaiten  markkinaehtoisille toimijoille. Pirkanmaan vahvuutena on ainutlaatuinen yhteistyö julkishallinnon, yritysten sekä tutkimus- ja koulutusorganisaatioiden välillä. Liikennejärjestelmän ja laajemmin koko yhteiskunnan kehittämisessä ei voida mennä pelkästään teknologia edellä, vaan täytyy tunnistaa ihmisten ja yritysten tarpeet.

Selvityksen lopputuloksena esitetään, että Pirkanmaalla on syytä nostaa kaksi teemaa liikenteen digitalisaation kärkeen: tavaraliikenne ja joukkoliikenne.

Tavaraliikenteen digitalisaatiossa on paljon kehityspotentiaalia, joita Pirkanmaa voisi olla edistämässä edelläkävijänä: digitalisaation suurin taloudellinen hyöty onkin saavutettavissa juuri elinkeinoelämän kautta.

Digitalisaation keinoin voidaan edistää joukkoliikenteen ja henkilökuljetusten kokonaisuutta siten, että palvelutarjonta vastaa mahdollisimman hyvin taajaan asuttujen alueiden lisäksi myös harvemmin asuttujen alueiden tarpeisiin.

Linkki raporttiin: <http://www.pirkanmaa.fi/wp-content/uploads/Liikenteen_digitalisaatio_ja_sen_potentiaali_Pirkanmaalla_Loppuraportti.pdf>

Edellämainitun lisäksi näkemyksiä esitettyihin kysymyksiin 1-4:

Teknologisen kehityksen hyödyntäminen asettaa vaatimuksia tieverkon kunnolle. Jotta liikennepalveluita voidaan kehittää uudelle tasolle, tulee tieverkon kunnon ja hoidon olla kaikilla tietasoilla hyvä. Valtateiden osalta muun muassa raskaan liikenteen ”letka-ajo” edellyttää niiden hyvää kuntoa.

Rataverkon tulee olla sekä kunnoltaan että raidekapasiteetiltaan riittävä, jotta junakalustoa ja uutta teknologiaa voidaan käyttää tehokkaasti ja saavuttaa siten henkilöliikenteessä nopeampia kulkuyhteyksiä sekä tavaraliikenteessä nykyistä sujuvampia yhteyksiä.

Liikenteen digitaalisten palveluiden kehittäminen ja toteuttaminen mahdollistaa matkaketjujen sujuvoittamisen. Länsi- ja Sisä-Suomessa erityisen matkaketjujen kehittämistarpeen muodostavat yhteydet lentoasemille. Digitaalisten palveluiden parantaminen mahdollistaa joustavan liikkumisen muun muassa Tampere-Pirkkalan lentoasemalle nykyistä laajemmalta alueelta. Digitaalisten palvelujen tarve on suuri myös kasvavan kaupunkiseudun matkaketjujen kehittämisessä. Tämä koskee esim. joukkoliikenteen terminaalien ja liityntäpysäköinnin kehittämistä.

Liikenteen automaation kehittämisellä on vaikutusta myös liikenneturvallisuuteen. Yksi parannettava kohde on risteysalueiden turvallisuuden lisääminen auto- ja polkupyöräliikenteen kesken.

Lisätietoja antavat maakuntakaavoitusjohtaja Karoliina Laakkonen-Pöntys, karoliina.laakkonen-pontys@pirkanmaa.fi, 050 344 2414, edunvalvontapäällikkö Jouni Koskela, jouni.koskela@pirkanmaa.fi, 050 527 2129.

PIRKANMAAN LIITTO

ESA HALME KAROLIINA LAAKKONEN-PÖNTYS

Esa Halme Karoliina Laakkonen-Pöntys

maakuntajohtaja maakuntakaavoitusjohtaja